Sizə bir sual verirəm, Mərkəzi Seçki Komissiyası hansı qüvvələrdən formalaşdırılır? Çoxluqda olan partiya, bitərəflər, azlıqda olan partiya. Niyə parlament elə formalaşdırmır? Parlament ona görə formalaşdırmır ki, parlament spesifik institutdur. Bura maraqların toqquşduğu bir yerdir. Bura ayrı-ayrı siyasi qüvvələrin təmsil olunduğu, fikir plüralizminin və müxtəlif fikirlərin olduğu bir yerdir, spesifik bir məkandır. Buna işəgötürənlə işçi münasibətləri səviyyəsində qaydaların pozulması kimi baxıla bilməz. Ona görə də əgər Konstitusiyada varsa, heç olmasa, bu qanunu qəbul ediriksə, bunu parlamentin spesifikliyini nəzərə alaraq etməliyik. Burada səlahiyyətləri İntizam komissiyasına veririksə, ixtisaslaşmış bir intizam komissiyası formalaşmalıdır, ekspertlər olmalıdır, çünki İntizam komissiyası onda gərək hüquqşünaslardan təşkil oluna, yaxud da ixtisaslı ekspert ola, dəqiq rəy verə ki, bu, doğrudan, sahibkarlıq fəaliyyəti ilə məşğul olmaqdır və ya ona aid deyil. Müxtəlif problemlər çıxacaq və İntizam komissiyasının bugünkü formatda bunu həll etməsi, buna rəy verməsi ümumiyyətlə mümkün deyil.